《拟寒山送明达二侍者归蜀》
宋代·释居简

不住有佛处，不住无佛处。万里一条铁，孤鸾无伴侣。

无处不蹉过，有处还却步。挂角少羚羊，枯桩多死兔。

达也二十九，兴尽复回首。简也四十馀，寸长竟何有。

人皆笑我愚，我愚学未就。扑碎古菱花，孰与分妍丑。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。